Akira Torijama

Biografija

Akira Torijama gimė 1955 metais balandžio 5 dieną Nagojos mieste, kuris yra Aičio prefektūroje, Japonijoje.
Akira baigė prefektūros pramonės dizaino departamento aukštąją mokyklą 1974 m. ir įsidarbino skelbimų rengėjų firmoje, bet po 3 metų prarado susidomėjimą toliau tęsti darbą kompanijoje ir nusprendė pasitraukti. Jis norėjo pakeisti gyvenimo būdą, tad nusprendė pradėti piešti manga komiksus.
Gyvena Kijosu mieste. Jis žavisi Osamu Tezuka kūriniu „Astro Boy“, taip pat jam įspūdį padarė Volto Disnėjaus kūrinio „101 dalmantinas“ (One Hundred and One Dalmatians) piešimo kokybė. Ankstyvieji Džekio Čano filmai padarė pastebimą įtaką jo istorijoms.

Kūryba

Jis debiutavo 1979 metais su „Stebuklų sala“ (Wonder Island), išleista žurnalo „Weekly Shōnen Jump“. Pripažinimą gavo už „Dr. Slump“ manga ir anime serijas, kurios buvo publikuojamos leidyklos „Shueisha“ žurnale „Shōnen Jump“ nuo 1980 iki 1984 m. Šio kūrinio jis ėmėsi, kai jam buvo 25-eri ir jis dar tebegyveno su tėvais. 1982 metais jis pelnė Shogakukan Manga Award apdovanojimą už „Dr. Slump“ kaip geriausią shōnen ar shōjo manga metų seriją.
1984 m. Torijama sukūrė „Dragon Ball“ (liet. Drakonų kova), kuri buvo išleista „Weekly Shōnen Jump“ manga komiksų žurnalo. Komiksai buvo iš dalies paremti klasikine kinų pasaka „Kelionė į vakarus“. Manga iškart išpopuliarėjo, buvo parduota virš 35 000 000 kopijų Japonijoje. Galop „Dragon Ball“ sumušė geriausio bestselerio rekordus, buvo parduota virš 120 000 000 kopijų. Neskaitant Japonijos, serija buvo populiari tiek Europoje (1988 m.), tiek JAV (1996 m.) ir Lotynų Amerikoje.
Kūrinio sėkmė paskatino Torijamą tęsti šią nuostabią mangą nuo 1984 iki 1995 metų. Per tuos 11 metų jis išleido 519 skyrių, kurie vėliau buvo sukomponuoti į 42 tomus. Kiekvienas tomas turi apie 200 puslapių vidurkį. Dar didesnė manga tęsinio sėkmė paskatino adaptuoti ją į du anime serialus, animuotus filmus, videožaidimus ir kitą produkciją. Kai Torijama nusprendė užbaigti „Dragon Ball“, jo redaktoriai neprieštaravo. Dar buvo sukurtas trečiasis serialas, pavadinimu „Dragon Ball GT“, nors šios istorijos nebuvo originaliuose manga komiksuose. Torijama dalyvavo projekte tik dalinai, jis prižiūrėjo kūrybą, bet jo kišimasis buvo limituotas. Pilnai užbaigus „Dragon Ball“ anime serialą, jis turėjo virš 500 epizodų.
Po „Dragon Ball“ kiti jo kūriniai, kaip, pvz., „Cowa!“, „Kajika“ ir „Sand Land“, buvo trumpi (po 100–200 puslapių). Torijama taip pat dirbo prie vienkartinio teminio rinkinio (one-shot), pavadinimu „Cross Epoch“, bendradarbiaujant su „One Piece“ kūrėju Eiichiro Oda. Tai istorija, kur „Dragon Ball“ ir „One Piece“ sudvejinami.
Torijama sukūrė keletą veikėjų „Dragon Quest“, „Chrono Trigger“, „Blue Dragon“ RPG žanro žaidimams bei muštynių žaidimus „Tobal No. 1“ ir „Tobal 2“ PlayStation žaidimų konsolei. Jis taip pat sukūrė veikėjus Xbox 360 žaidimui „Blue Dragon“ (bei jo anime adaptacijai).
Vėliau Torijama įkūrė kompaniją „Bird Studio“, kuri remiasi jo vardu, jap. tori reiškia angl. bird ('paukštis'). Kompanija dirbo prie „Dragon Ball Online“ žaidimo internetu, kuris pasirodė 2010 m. ir buvo skirtas Japonijos bei Pietų Korėjos rinkoms.
2007 metais interviu su „Shōnen Jump“ Torijama pareiškė, kad jis nenumano, kas turėtų įvykti, kad jis pratęstų savo manga istorijas.
2013 m. pasirodė anime filmas „Dragon Ball Z: Battle of Gods“, apimantis „Dragon Ball Z“, „One Piece“ ir „Toriko“ anime istorijas. Torijama ženkliai prisidėjo prie scenarijaus rašymo. 2015 m., po filmo „Dragon Ball Z: Battle of Gods“, sekė kino ekranuose pasirodęs „Resurrection 'F'“, o tų pačių metų liepą pradėta rodyti naują „Dragon Ball“ frančizės serialą „Dragon Ball Super“. Nors pastarasis nėra paremtas manga motyvais, Torijama laikomas pagrindiniu autoriumi, nes istorija ir veikėjų dizainas kurti būtent jo paties.